24 Augustus: Goeie beplanning maak 'n groot verskil in jou lewe. – Jan van der Watt - www.bybelkennis.co.za
2 Kor 13:1-13 (fokus 13:1-10)
Kyk 'n slag deeglik na jou lewe (13:5). Is jou lewe soos jy dit graag wil hê? As jy "van buite af" 'n paar knoppies kon druk om sekere dinge te verander, watter knoppies sou jy druk? Paulus stel veral belang in die deel van jou lewe waar dit om geloof gaan. Is alles daar pluis? Want as 'n mens daar die toets van geloof dop, wag daar probleme op jou (13:6).
Met ons besige lewens leer ons een ding goed: om ons lewens goed te reël anders loop dinge deurmekaar. Ons oordoen dit in baie gevalle ook. Ons is van die oggend tot die aand en selfs naweke besig. Ons moet soveel balle gelyk in die lug hou: dis die werk, ons sosiale lewe, inkopies, gym, huis reghou, kinders versorg en so gaan ons aan. So tussendeur kry ons alles gedoen… of kry ons?
Om jou geestelike lewe gesond te hou moet jy ook baie tyd daaraan spandeer. Dit gaan immers oor jou verhouding met God en aan 'n verhouding moet 'n mens werk, anders gaan dit dood. Die vraag is nou, hoeveel tyd ruim jy in jou besige lewe in vir God? Ek bedoel, as ons nie deesdae deeglik beplan nie, gaan ons net nie alles gedoen kry nie. Daarom is dit 'n billike vraag om vir jouself te vra: Hoe deeglik beplan ek God in my dag in. Watter deel behoort net aan Hom en my?
Goeie beplanning maak 'n groot verskil in jou lewe, ook aan jou geestelike lewe. Jou vraag is nou: is daar 'n paar knoppies wat jy moet druk om jou lewe net weer op koers te kry?